Source: https://baschet.ro/liga-nationala-de-baschet-feminin/stiri/csm-satu-mare-obligata-sa-l-despagubeasca-pe-jose-araujo-cu-peste-30-000-euro
Timestamp: 2019-09-18 19:36:10+00:00
Document Index: 44207987

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ']

CSM Satu Mare obligată să-l despăgubească pe Jose Araujo cu peste 30.000 euro - Baschet.ro powered by TotalBaschet
După doi ani de litigii, Curtea de Apel București s-a pronunțat astăzi în dosarul dintre Jose Araujo și Clubul Sportiv Municipal Satu Mare. Instanța i-a dat dreptate antrenorului portughez și a constatat că a fost îndepărtat nelegal din postura de antrenor principal al formației sătmărene, obligând clubul la despăgubiri de peste 30.000 euro.
Jose Araujo a sosit la CSM Satu Mare în vara anului 2016 și a semnat un contract valabil pe două sezoane competiționale. La scurt timp de la îndepărtarea lui Zsolt Feleki și aducerea lui Florin Mureșan, tehnicianul portughez a intrat în disgrațiile noii conduceri. În vara anului 2017 i-a fost propusă o micșorare de salariu, în caz contrar fiind amenințat cu munca de birou. Portughezul nu a acceptat reducerea, iar la finalul verii 2017 clubul i-a transmis că a fost concediat, în locul său fiind adus Marius Dobă.
Marius Dobă este noul antrenor al CSM Satu Mare
Florin Muresan "Dacă Jose nu acceptă o negociere amiabilă, îl vom pune să lucreze în cadrul clubului"
Florin Mureșan, amendat de Curtea de Apel București cu suma de 700 de lei
La ultimul termen din fața Curții de Apel a fost audiat în calitate de martor președintele secției de baschet feminin, Florin Mureșan. Aflat sub jurământ, Mureșan a afirmat că Jose Araujo ar fi fost concediat în mod legal deoarece nu s-a prezentat la reunirea echipei pentru sezonul 2017/2018, cu toate că la momentul respectiv exista un alt antrenor principal în persoana lui Marius Dobă. Mureșan a mai afirmat că în România echipele de club, inclusiv CSM Satu Mare, nu plătesc anticipat biletele de avion ale antrenorilor când aceștia sosesc sau pleacă din România, fiind obligația antrenorului de a-și căuta și cumpăra bilete, iar ulterior clubul decontează contravaloarea către antrenori. Oficialul sătmărean a mai afirmat că în cazul în care Araujo s-ar fi prezentat la echipă, ar fi ocupat funcția de antrenor principal, iar Marius Dobă ar fi fost retrogradat în postura de director tehnic, deși fusese deja prezentat ca și antrenor principal.
Curtea de Apel nu a reținut declarația lui Mureșan ca fiind veridică și a constat faptul că Araujo a fost concediat nelegal de la CSM Satu Mare, clubul fiind obligat la plata către acesta a salariului aferent sezonul 2017/2018 alături de penalități de întârziere, în cuantum de aproximativ 30.000 de euro, decizia fiind definitivă.
Jose Araujo a fost reprezentat de către avocații Vlad Ioan David și Ioana Hintea din Baroul București, iar CSM Satu Mare de avocatul Sergiu Valentin Gherdan din Baroul Bihor, în primă instanță, respectiv de avocatul Ioan Demeter din Baroul Satu Mare, în apel.
cu 4 luni în urmă (18.05.2019) Raspunde